Diari Oficial de la Generalitat Valenciana


Sumari del DOGV 7807, del 16-06-2016 (2016/4451)

ORDE 7/2016, de 8 de juny, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores de la concessió d'ajudes per a la realització de pràctiques acadèmiques externes a l'Institut Cartogràfic Valencià, en el marc d'un conveni de col·laboració educativa.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/06/08/7/dof/vci/html**

### Dades del document

Número de DOGV
:   7807

Data del DOGV
:   16-06-2016

Secció del DOGV
:   I. DISPOSICIONS GENERALS

Número del document
:   2016/4451


Data del document
:   08-06-2016

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Ordre

Anàlisi jurídica

 Descriptors 

:   * Institut Cartogràfic Valencià
    * Conselleria d'Habitatge, Obres Públiques i Vertebració del Territori
    * legislació

ORDE 7/2016, de 8 de juny, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores de la concessió d'ajudes per a la realització de pràctiques acadèmiques externes a l'Institut Cartogràfic Valencià, en el marc d'un conveni de col·laboració educativa. [2016/4451]  
Preàmbul  
Article 1. Objecte  
Article 2. Conveni de col·laboració educativa  
Article 3. Entitat col·laboradora  
Article 4. Dotació econòmica  
Article 5. Duració de les ajudes d'estudis  
Article 6. Destinataris, sol·licitants i requisits  
Article 7. Formalització de les sol·licituds i termini de presentació  
Article 8. Ordenació i instrucció  
Article 9. Procés de selecció i acreditació dels mèrits  
Article 10. Comissió avaluadora  
Article 11. Concessió, notificació i publicitat. Termini de resolució del procediment  
Article 12. Incompatibilitats  
Article 13. Obligacions i drets de les persones beneficiàries  
Article 14. Obligacions de l'òrgan concedent  
Article 15. Justificació i pagament de les ajudes d'estudis  
Article 16. Borses de reserva  
Article 17. Renúncia  
Article 18. Rescissió  
Article 19. Reintegrament  
Article 20. Facultats d'interpretació  
Article 21. Protecció de dades  
Disposició addicional única. Clàusula de no incidència pressupostària  
Disposició final única. Entrada en vigor  
Annex  
  
  
PREÀMBUL  
  
La Llei 9/1997, de 9 de desembre, de la Generalitat, de creació de l'Institut Cartogràfic Valencià, li atribueix l'impuls, coordinació i foment del desenvolupament cartogràfic, fotogramètric, geodèsic, topogràfic i de qualsevol altra tecnologia geogràfica en l'àmbit de les competències de la Generalitat. Entre les seues funcions està l'elaboració, reproducció i distribució dels treballs cartogràfics de base, així com la investigació i desenvolupament de noves tècniques en el domini de l'enginyeria geodèsica, cartogràfica i topogràfica.  
Ha sigut una constant de l'Institut Cartogràfic Valencià, des de la seua creació, desenvolupar accions de foment de l'ocupació dels jóvens, mitjançant la previsió en els seus pressupostos anuals de diferents línies de subvenció, i oferir-los una formació pràctica que pretén la seua incorporació al mercat laboral amb un mínim d'experiència professional.  
  
En la nova ordenació dels ensenyaments universitaris oficials es posa especial èmfasi en la realització de pràctiques externes pels estudiants universitaris. Així, el Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, preveu tant per als estudis de grau com per als de màster les pràctiques externes com a formació integrada en els plans d'estudis.  
  
Aquestes pràctiques estan regulades pel Reial Decret 592/2014, d'11 de juliol, pel qual es regulen les pràctiques acadèmiques externes dels estudiants universitaris, que, al seu torn, remet la seua concreció a la normativa que cada universitat aprove, que en tot cas haurà de garantir el respecte als principis de transparència, publicitat, accessibilitat universal i igualtat d'oportunitats. La finalitat d'aquestes pràctiques és impulsar l'ocupabilitat dels futurs professionals, fomentant la seua capacitat d'emprenedoria, creativitat i innovació.  
En l'exposició de motius del dit reial decret s'exposa que la regulació dels ensenyaments universitaris ha de promoure la incorporació d'estudiants en pràctiques en l'àmbit de les administracions públiques i en el de les empreses privades, que són configurades com a entitats col·laboradores de la universitat. En concret, regula el règim jurídic de les pràctiques acadèmiques externes, quant als destinataris, els drets i obligacions de les parts, el desenvolupament de la pràctica, la seua oferta, difusió i adjudicació.  
Així mateix, el Reial Decret estableix com a mecanisme de coordinació entre la universitat i l'entitat col·laboradora, el conveni de cooperació educativa, que podrà establir una borsa o ajuda d'estudis a càrrec de l'entitat col·laboradora, de manera que en l'organització i desenvolupament de les pràctiques es procurarà que la realització d'aquestes comporte el menor sobreesforç econòmic per als estudiants.  
Així doncs, l'objecte d'aquesta ordre és regular l'ajuda econòmica que es preveu en els respectius convenis de cooperació educativa que l'Institut Cartogràfic Valencià subscriga i remetre's quant al règim jurídic de la pràctica acadèmica externa al que estableix el Reial Decret 592/2014 a la normativa universitària de desplegament i al conveni de cooperació educativa.  
Les subvencions objecte de la present ordre no estan subjectes a la política de la competència de la Unió Europea en matèria de subvencions i, per tant, no necessiten notificació a la Comissió Europea, perquè no tenen els requisits de l'article 107.1 del Tractat de Funcionament de la Unió Europea ja que, quant a la qualitat de les persones beneficiàries, estudiants universitaris, i de l'objecte de les ajudes, pràctiques acadèmiques externes, curriculars i extracurriculars, aquestes accions subvencionables no afecten la competència, ni els intercanvis comercials entre els estats membres, i tampoc afavoreixen a determinades empreses o produccions.  
Per tant, amb la percepció de les esmentades ajudes d'estudis no hi ha cap avantatge econòmic, ni desenvolupament d'activitat econòmica en el mercat relacionada amb l'oferta de béns i serveis, que permeten la possibilitat de falsejament de la competència que afecte els intercanvis comercials entre estats membres, als efectes assenyalats en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.  
D'acord amb la Llei 1/2015, de la Generalitat, d'Hisenda Pública, del Sector Públic Instrumental i de Subvencions; la Llei 38/2003, General de Subvencions; el Reial Decret 887/2006, pel qual s'aprova el Reglament de la Llei General de Subvencions; el Reial Decret 592/2014, d'11 de juliol, pel qual es regulen les pràctiques acadèmiques externes dels estudiants universitaris.  
Per tot això, en virtut de la competència atribuïda per l'article 160.4.b de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, en relació amb l'article 10 del Decret 7/2015, de 29 de juny, del president de la Generalitat, pel qual determina les conselleries en què s'organitza l'Administració de la Generalitat, i el Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori, d'acord amb el Consell Jurídic Consultiu,  
  
ORDENE  
  
Article 1. Objecte  
1. Les presents bases tenen per objecte la regulació del procediment de concessió d'ajudes per a la realització de pràctiques acadèmiques externes, curriculars o extracurriculars, per estudiants matriculats en les universitats amb què l'Institut Cartogràfic Valencià subscriga el corresponent conveni de col·laboració educativa, en les àrees de coneixement que són pròpies de la seua competència.  
2. El procediment de concessió de les ajudes es tramitarà en règim de concurrència competitiva, sota els principis de publicitat, transparència, objectivitat, igualtat i no discriminació.  
En l'annex d'aquesta ordre s'estableix un barem general per a la concessió de les ajudes amb criteris objectius i clars de valoració, sobre els quals basar la resolució de concessió. Les convocatòries de les ajudes determinaran els apartats del dit barem que es consideren d'aplicació, en funció de l'objecte i finalitat de la pràctica acadèmica.  
3. Les pràctiques acadèmiques externes, curriculars o extracurriculars, tenen com a finalitat donar suport a la formació complementària, a la millora i a l'especialització professional dels estudiants universitaris, posant en relació els coneixements adquirits amb les àrees de competència de l'Institut Cartogràfic Valencià.  
  
Article 2. Conveni de col·laboració educativa  
1. Per a la realització de les pràctiques externes l'Institut Cartogràfic Valencià subscriurà un conveni de cooperació educativa amb la universitat que corresponga, a fi que les pràctiques tinguen un reconeixement acadèmic dins dels estudis universitaris que estiguen cursant els estudiants, d'acord amb el procediment de cada universitat.  
  
2. El dit conveni reunirà el contingut establit en l'article 7 del Reial Decret 592/2014. En tot cas, indicarà la forma en què la universitat publicarà l'oferta de pràctiques formatives de l'Institut Cartogràfic Valencià, així com la forma en què els estudiants hauran de presentar la sol·licitud de participació en el procés de selecció. El conveni inclourà un annex, que formalitzarà la universitat, l'Institut Cartogràfic Valencià i l'estudiant, cas per cas, en funció de la seua situació acadèmica, que concretarà la duració, la dedicació, l'horari i el programa formatiu de les pràctiques, així com la quantitat de l'ajuda, segons s'estableix en l'article 4 d'aquesta ordre.  
3. La universitat subscriurà una pòlissa de responsabilitat civil i pòlissa d'accident de treball per a l'estudiant. La cobertura d'assistència sanitària arribarà a aquelles pràctiques que atés el seu perfil no han d'estar cobertes per la Seguretat Social.  
  
Article 3. Entitat col·laboradora  
1. La universitat amb què se subscriga el corresponent conveni de cooperació educativa actuarà com a entitat col·laboradora, en nom i per compte de l'Institut Cartogràfic Valencià. La col·laboració consistirà en la recepció de les sol·licituds dels estudiants per a participar en la selecció. En tot cas, el conveni regularà les condicions i obligacions que assumeix la universitat com a entitat col·laboradora.  
2. Per la seua banda, l'Institut Cartogràfic Valencià durà a terme i serà responsable de la gestió de la convocatòria i concessió de les pràctiques que es realitzarà, en règim de concurrència competitiva, sota els principis de publicitat, transparència, objectivitat, igualtat i no discriminació, d'acord amb el procediment regulat en aquesta ordre.  
  
Article 4. Dotació econòmica  
1. Cada una de les ajudes d'estudis que es concedisca en el marc d'aquesta ordre estarà dotada amb una quantitat màxima de sis-cents seixanta euros (660,00 ?) bruts mensuals, en funció de les hores efectivament realitzades. Sobre el dit import es practicarà la retenció corresponent a compte de l'Impost sobre la Renda de les Persones Físiques, així com la corresponent cotització a la Seguretat Social en els termes establits en el Reial Decret 1493/2011, de 24 d'octubre, i les altres, si és el cas, que pogueren correspondre.  
2. La quantitat en concepte d'ajuda a percebre per cada una de les persones que resulten beneficiàries es concretarà en l'annex al conveni de col·laboració educativa, segons es disposa en l'article 2 d'aquesta ordre.  
  
Article 5. Duració de les ajudes d'estudis  
1. La duració de les pràctiques acadèmiques serà la que s'establisca en l'annex del conveni de cooperació educativa, segons es disposa en l'article 2, sense que en cap cas puga excedir un màxim de dotze mesos, comptadors des del dia que s'indique en la corresponent resolució de concessió de les ajudes.  
2. L'ajuda podrà ser prorrogada, sense necessitat d'una nova convocatòria, per un període màxim de dotze mesos addicionals, complint les condicions establides en la normativa universitària que corresponga, sempre que hi haja la disponibilitat pressupostària corresponent i l'exercici de l'activitat que s'estiga efectuant així ho requerisca o aconselle.  
  
  
Article 6. Destinataris, sol·licitants i requisits  
1. Podran optar a l'obtenció de les ajudes d'estudis que es convoquen els que tinguen els requisits següents:  
a) Tindre la nacionalitat espanyola o la condició de nacional d'un estat membre de la Unió Europea. Les persones aspirants que no posseïsquen la nacionalitat espanyola hauran d'acreditar coneixements suficients en alguna de les llengües oficials de la Comunitat Valenciana, aspecte que es verificarà, si és el cas, durant el procés de selecció.  
b) Ser estudiant d'una universitat amb què l'Institut Cartogràfic Valencià haja subscrit un conveni de col·laboració educativa i estar matriculat en la titulació que es requerisca en la corresponent convocatòria.  
c) Tindre els requisits que la normativa universitària establisca per a la realització de les pràctiques externes. En el cas de pràctiques acadèmiques externes curriculars, els estudiants han d'estar matriculats de l'assignatura vinculada, segons el pla d'estudis corresponent.  
En el cas de pràctiques acadèmiques externes extracurriculars, els estudiants han d'estar matriculats dels estudis de grau o màster corresponents i, en cas de superació, es farà constar en el suplement europeu al títol, segons ho determine la normativa vigent.  
d) No mantindre cap relació contractual amb l'Institut Cartogràfic Valencià, excepte autorització segons la normativa interna de cada universitat.  
e) No trobar-se en cap dels supòsits de prohibició per a obtindre la condició de persona beneficiària establits en l'article 13 de la Llei 38/2003, de 17 de novembre, General de Subvencions, la qual cosa s'acreditarà mitjançant una declaració responsable, inclosa en el formulari de currículum, previst en l'article 9 d'aquesta ordre.  
f) No patir malaltia o diversitat funcional que impedisca el compliment de les obligacions inherents a la concessió i el normal desenvolupament de les pràctiques acadèmiques.  
  
Article 7. Formalització de les sol·licituds i termini de presentació  
1. Els estudiants presentaran la sol·licitud en la forma que establisca el conveni de cooperació educativa corresponent que, en qualsevol cas, s'ajustarà al procediment següent:  
a) El procediment s'iniciarà d'ofici, mitjançant la publicació de la corresponent convocatòria, aprovada mitjançant una resolució de la direcció de l'Institut Cartogràfic Valencià.  
Simultàniament l'Institut Cartogràfic Valencià comunicarà el text esmentat a la universitat.  
b) La universitat publicarà l'oferta de pràctiques formatives de l'Institut Cartogràfic Valencià, en la forma i mitjans que establisca el seu procediment, que es farà constar en el conveni de cooperació educativa.  
c) Les persones interessades a participar en el procés selectiu presentaran la sol·licitud en la universitat, en la forma que establisca la convocatòria. El termini per a presentar les sol·licituds serà de quinze dies, des de la publicació de la convocatòria en el Diari Oficial de la Comunitat Valenciana. Aquest termini podrà reduir-se a la meitat, en cas d'urgència degudament motivada per l'Institut Cartogràfic Valencià.  
2. La presentació de la sol·licitud per a optar a les ajudes implicarà l'acceptació per la persona sol·licitant de les bases per les quals es regisca la convocatòria.  
  
Article 8. Ordenació i instrucció  
L'òrgan encarregat de l'ordenació i instrucció del procediment serà la Gerència de l'Institut Cartogràfic Valencià, el qual d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals s'ha de dictar resolució.  
  
Article 9. Procés de selecció i acreditació dels mèrits  
1. La universitat remetrà a l'Institut Cartogràfic Valencià una relació de les persones que han sol·licitat participar en el procés de selecció. En la dita relació s'especificarà les que tinguen els requisits acadèmics requerits per la normativa universitària per a cursar les pràctiques esmentades, així com les que no els tinguen, i en aquest cas se n'indicarà el motiu.  
2. El procés de selecció s'ajustarà al procediment següent:  
a) L'Institut Cartogràfic Valencià publicarà en el seu portal institucional, la llista d'admesos i exclosos. En la dita publicació, es convocarà les persones admeses a una entrevista, en la qual les persones participants hauran d'aportar un currículum. A aquests efectes, la corresponent convocatòria establirà un model normalitzat de currículum, que s'ajustarà al barem de mèrits que la dita convocatòria concrete, dels establits en l'annex d'aquesta ordre. El model de currículum estarà també disponible en el portal institucional de l'Institut Cartogràfic Valencià.  
  
Juntament amb el currículum s'adjuntarà la documentació acreditativa dels mèrits detallats en aquest. Els mèrits que no estiguen acreditats suficientment no seran tinguts en compte a l'efecte de la seua valoració. El compliment temporal dels mèrits s'entendrà referit a la data d'acabament del termini de presentació de sol·licituds.  
El model normalitzat de currículum contindrà una indicació del tractament de les dades de caràcter personal que aquest conté, d'acord amb l'article 19 d'aquesta ordre. Igualment, inclourà l'autorització de l'estudiant als òrgans gestors de l'Institut Cartogràfic Valencià, per a demanar, per via telemàtica, els oportuns certificats de l'Agència Tributària, de la Conselleria d'Hisenda i Model Econòmic, i de la Seguretat Social, per a acreditar el compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions.  
  
b) L'avaluació dels candidats es realitzarà per la comissió avaluadora, en règim de concurrència competitiva, prenent en consideració els mèrits expressats en el currículum i el resultat de l'entrevista, d'acord amb el barem que establisca la convocatòria de les ajudes.  
  
c) Obtinguda la puntuació provisional de tots els aspirants, s'exposarà, en el portal institucional de l'Institut Cartogràfic Valencià, una llista ordenada, segons la puntuació obtinguda, i es diferenciarà la corresponent a l'entrevista i la resultant de la baremació.  
d) Durant els deu dies hàbils les persones interessades podran presentar les al·legacions que estimen oportunes.  
e) Transcorregut el termini d'al·legacions i valorades aquestes, la comissió avaluadora elaborarà una proposta de resolució que contindrà la relació de les persones beneficiàries i una borsa de reserva, en els termes que estableix l'article 16. Així mateix, s'inclourà una relació de les persones aspirants les sol·licituds de les quals hagen sigut desestimades, indicant les causes que han motivat la denegació.  
3. D'acord amb el que estableix el Reial Decret 592/2014, d'entre les candidatures que superen el procés de selecció es prioritzaran els estudiants que sol·liciten realitzar pràctiques curriculars davant dels que sol·liciten la realització de pràctiques extracurriculars.  
4. En cas d'empat, es resoldrà per aquest ordre, a favor de la persona que en l'entrevista haja acreditat el reconeixement de l'òrgan competent de tindre una discapacitat, ser víctima de violència de gènere o d'accions terroristes. En els altres casos d'empat, així com quan persistisquen aquests en els casos de discapacitats, víctimes de violència de gènere o d'accions terroristes, es considerarà primer el candidat que tinga la puntuació major obtinguda, d'acord amb el que s'indica a continuació i per aquest ordre:  
En primer lloc, aquella obtinguda en l'apartat relatiu a l'entrevista.  
  
Si persisteix la igualtat de puntuació, aquella obtinguda en l'apartat relatiu a l'expedient acadèmic.  
Si persisteix la igualtat de puntuació, aquella obtinguda en l'apartat relatiu als coneixements addicionals.  
Si persisteix la igualtat de puntuació, aquella obtinguda en l'apartat relatiu a coneixements de valencià.  
Si persisteix la igualtat de puntuació, aquella obtinguda en l'apartat relatiu a coneixements d'idiomes de la Unió Europea.  
Si persisteix la igualtat de puntuació, aquella obtinguda en l'apartat relatiu a altres mèrits.  
- Si encara així persistira la igualtat, es dirimiria per orde alfabètic de cognoms i nom, d'acord amb el resultat del sorteig celebrat anualment per a fixar l'ordre d'intervenció dels aspirants a totes les proves selectives del conjunt de les administracions públiques valencianes, per a l'any de la convocatòria o, a falta d'això, de l'últim celebrat.  
  
Article 10. Comissió avaluadora  
1. La comissió avaluadora estarà integrada pels membres següents:  
  
a) Presidència: la persona titular del cap del Servei de Projectes Cartogràfics.  
b) Vocals: dos vocals, designats pel director de l'Institut Cartogràfic Valencià, d'entre tècnics que tinguen relació amb l'àrea d'activitat en què es desenvoluparà l'estada formativa en aquest organisme, en funció del perfil d'estudiant requerit.  
c) secretari/secretària, nomenat pel director de l'Institut Cartogràfic Valencià, d'entre els tècnics adscrits a la Gerència de l'entitat.  
2. La comissió avaluadora podrà requerir assessoria de personal funcionari de la Generalitat, quan ho considere convenient.  
3. La comissió se sotmetrà, quant al seu règim de funcionament, al que s'ha disposat per als òrgans col·legiats en la legislació del procediment administratiu comú, pel que fa a la seua composició i funcionament.  
La comissió prendrà els seus acords per majoria simple, s'alçarà acta de les sessions que celebre i dels acords que adopte i, conclòs el procés de selecció, elevarà la seua proposta, en forma i termini per a la seua resolució, a la direcció de l'Institut Cartogràfic Valencià.  
  
Article 11. Concessió, notificació i publicitat. Termini de resolució del procediment  
1. Vista la proposta motivada de resolució formulada per la comissió de valoració, la direcció de l'Institut Cartogràfic Valencià dictarà la resolució de la convocatòria.  
2. La direcció de l'Institut Cartogràfic Valencià, a proposta de la comissió avaluadora, podrà declarar deserta, totalment o parcialment, la concessió de les ajudes convocades quan cap dels candidats obtinga el mínim de puntuació que s'establisca en la corresponent convocatòria.  
  
3. La resolució de concessió es publicarà en el Diari Oficial de la Comunitat Valenciana, amb expressió de la convocatòria, del programa i crèdit pressupostari a què s'imputen les ajudes d'estudis atorgades, les persones beneficiàries, les quantitats concedides i la finalitat d'aquestes.  
  
La publicació de la resolució esmentada produirà els efectes de notificació a les persones interessades, d'acord amb el que disposa la legislació del procediment administratiu comú. Als efectes de publicitat i transparència, s'inserirà la informació corresponent en la seu electrònica o portal institucional de l'Institut Cartogràfic Valencià.  
4. L'Institut Cartogràfic Valencià comunicarà a la universitat l'estudiant seleccionat i aquesta tramitarà la documentació necessària per a la formalització de les pràctiques, per a la qual cosa omplirà l'annex del conveni de cooperació educativa, segons disposa l'article 2 d'aquesta ordre, als efectes de detallar la situació acadèmica de l'alumne i la duració i condicions de les pràctiques a realitzar i reflectir el programa formatiu.  
5. El termini màxim per a dictar i publicar la resolució serà de tres mesos, comptadors des de la data de publicació de la convocatòria en el Diari Oficial de la Comunitat Valenciana, sense perjuí que puga ampliar-se en els termes que preveu l'article 23 de la legislació del procediment administratiu comú.  
Conclòs aquest termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu.  
6. Les resolucions que es dicten esgoten la via administrativa.  
  
Article 12. Incompatibilitats  
L'obtenció d'una ajuda en el marc d'aquesta convocatòria és incompatible amb l'exercici de les activitats pròpies de qualsevol altra ajuda o beca, així com amb la realització de qualsevol altra activitat laboral remunerada que supose concurrència amb l'objecte i la dedicació de l'ajuda obtinguda, o que impedisca el compliment de les obligacions derivades del normal desenvolupament d'aquesta.  
  
Article 13. Obligacions i drets de les persones beneficiàries  
1. Les persones beneficiàries de les ajudes tindran els drets i deures establits en la normativa que regule les pràctiques acadèmiques externes dels estudiants universitaris, així com els previstos en el conveni de col·laboració educativa.  
2. A més, seran deures dels estudiants beneficiaris, els següents:  
  
a) Comunicar, si és el cas, l'acceptació de l'ajuda i incorporar-se a l'Institut Cartogràfic Valencià, en el termini que s'indique en la resolució de concessió.  
La no-incorporació injustificada en la data indicada s'interpretarà com una renúncia a l'ajuda concedida. En aquest cas, es podrà concedir una nova ajuda a la persona que corresponga segons la regulació de les borses de reserva per a substitucions establides en l'article 16.  
b) Realitzar l'activitat que ha motivat la concessió de l'ajuda durant tot el període de gaudi d'aquesta, d'acord amb les directrius que ordene la persona que exercisca la direcció tècnica de cada una de les persones beneficiàries de les ajudes. A la finalització de les pràctiques els beneficiaris elaboraran una memòria final que entregaran a l'Institut Cartogràfic Valencià i al seu tutor acadèmic.  
c) Guardar el degut secret i confidencialitat dels assumptes en què intervinga.  
d) Complir les altres obligacions que s'estableixen en l'article 14 de la Llei 38/2003, de 17 de novembre, General de Subvencions, així com les que es deriven del conjunt de les bases d'aquesta convocatòria.  
  
f) Aportar en el termini dels deu dies hàbils següents a la publicació de la resolució de concessió, degudament emplenat i subscrit per la persona beneficiària, l'imprés de domiciliació bancària, en el qual constarà el número de compte en què es rebran les transferències mensuals, i que es trobarà disponible en el portal institucional de l'Institut Cartogràfic Valencià.  
3. La condició de beneficiari o beneficiària de l'ajuda no genera relació laboral ni administrativa amb la Generalitat i les quantitats abonades en cap cas tindran el caràcter de salari o retribució, sinó d'ajuda econòmica per a les despeses que la realització de la pràctica acadèmica externa comporta. Per això, de la seua realització no es derivaran, en cap cas, obligacions pròpies d'una relació laboral, ni el seu contingut podrà donar lloc a la substitució de la prestació laboral pròpia de llocs de treball.  
4. Durant el període de gaudi de les ajudes, la persona beneficiària haurà d'exercir les pràctiques amb un horari màxim de 30 hores setmanals, duració que es concretarà en el corresponent annex al conveni de col·laboració educativa, previst en l'article 2 d'aquesta ordre, i que es distribuiran en la forma en què es determine per part de la direcció tècnica.  
5. En acceptar les bases de la convocatòria corresponent, les persones beneficiàries de les ajudes d'estudis que puguen concedir-se cedeixen gratuïtament i de forma indefinida els resultats que s'obtinguen com a conseqüència del desenvolupament de les activitats exercides en virtut de les dites ajudes, així com la memòria final que presenten, i l'Institut Cartogràfic Valencià es reservarà el dret a publicar-les i utilitzar-les.  
  
  
Article 14. Obligacions de l'òrgan concedent  
1. En relació amb les persones beneficiàries de les ajudes, l'Institut Cartogràfic Valencià ha de complir els deures establits en l'article 11 del Reial Decret 592/2014, a més de:  
a) Proporcionar el suport necessari, així com facilitar la utilització dels mitjans, instruments i equips que calguen per al desenvolupament normal de l??activitat.  
b) Designar un tutor o tutora per a la direcció tècnica de l'activitat que hagen d'exercir. Aquest tutor serà diferent del tutor acadèmic designat per la universitat corresponent.  
La direcció tècnica de les persones beneficiàries recaurà sobre tècnics de l'Institut Cartogràfic Valencià, amb experiència professional i coneixements necessaris en l'àrea d'activitat que corresponga. Els tutors assignaran les funcions a realitzar pels beneficiaris durant les seues pràctiques acadèmiques externes, realitzaran el seguiment i prestaran el suport necessari, resoldran els dubtes que puguen sorgir-ne i avaluaran l'aprofitament obtingut pels beneficiaris.  
c) Vetlar pel desenvolupament adequat del programa de formació.  
2. Finalitzat el període de gaudi de les ajudes d'estudis i amb l'informe favorable del tutor o tutora, s'expedirà un certificat d'aptitud i aprofitament en favor de cada persona beneficiària.  
  
Article 15. Justificació i pagament de les ajudes d'estudis  
1. L'import de cada ajuda s'abonarà a les persones beneficiàries per mensualitats vençudes, amb un informe previ de la direcció tècnica del compliment de les obligacions.  
2. En el cas que, concedida l'ajuda, algun període de desenvolupament de les pràctiques no es realitze durant un mes complet i implique una meritació econòmica a favor de la persona beneficiària inferior al corresponent a un mes natural, la prestació econòmica serà proporcional al dit període. En aquests supòsits es garantirà, en tot cas, el dret de la persona interessada a l'audiència.  
  
Article 16. Borses de reserva  
1. Es constituirà una borsa de reserva, prioritzada per ordre decreixent de puntuació.  
2. Tindran dret a estar incloses en la borsa de reserva aquelles persones aspirants que, després d'haver realitzat l'entrevista prevista en el procés selectiu, no hagen resultat adjudicatàries de les ajudes.  
3. La borsa de reserva cobrirà, segons l'orde de prioritat, els supòsits següents:  
a) Quan es produïsquen vacants durant el període de gaudi de les ajudes, a causa de renúncies, abandons, incompliment d'obligacions o qualsevol altra incidència, es podrà concedir una nova ajuda. Si la vacant es produïra una vegada transcorreguda la meitat del període de duració de l'ajuda, aquesta podrà declarar-se deserta.  
b) Quan durant l'any de la convocatòria, l'estat dels projectes de l'Institut Cartogràfic Valencià permetera la col·laboració d'altres estudiants en pràctiques.  
4. La condició d'integrant de la borsa de reserva no generarà en cap moment cap relació laboral amb la Generalitat, ni compromís d'accedir a la condició de persona beneficiària.  
  
Article 17. Renúncia  
La renúncia a les ajudes d'estudis suposarà la pèrdua de tots els drets inherents a aquestes i, per tant, la pèrdua total o parcial, del dret al seu cobrament, des d'aqueix moment.  
  
Article 18. Rescissió  
1. La concurrència d'alguna de les causes previstes en l'article 37 de la Llei 38/2003, de 17 de novembre, General de Subvencions, donarà lloc a la rescissió de l'ajuda concedida, amb pèrdua, total o parcial, del dret al cobrament d'aquesta.  
2. Les pràctiques poden ser rescindides en qualsevol moment, per causes justificades establides en el conveni de col·laboració educativa a subscriure, d'acord amb el procediment establit en la normativa universitària que corresponga.  
3. La persona que siga el cap del Servei de Projectes Cartogràfics podrà proposar que es deixen sense efecte les ajudes d'estudis concedides, amb audiència prèvia de les persones interessades, en el cas d'incompliment de les seues obligacions i, en particular, quan no realitzaren l'activitat que va motivar la concessió de les ajudes d'estudis o deixaren de tindre els requisits necessaris per a ser persones beneficiàries o quan s'incompliren sense causa que ho justifique, les restants condicions establides en la present ordre.  
A aquests efectes, la pèrdua de la condició d'estudiant de la universitat, siga quin siga el motiu, determinarà automàticament la finalització del programa de pràctiques externes, i quedarà sense efecte l'ajuda concedida.  
4. Els estudiants podran renunciar a la realització de les pràctiques acadèmiques externes, mitjançant comunicació escrita de baixa voluntària al seu tutor en l'Institut Cartogràfic Valencià, amb una antelació mínima de quinze dies. Si les pràctiques tenen caràcter curricular, els estudiants hauran de comunicar-ho per escrit també al seu tutor acadèmic i la seua universitat.  
  
Article 19. Reintegrament  
En els supòsits previstos en l'article 37 de la Llei 38/2003, de 17 de novembre, General de Subvencions, procedirà el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament.  
  
Article 20. Facultats d'interpretació  
L'Institut Cartogràfic Valencià queda facultat per a interpretar el contingut de la present ordre als efectes d'adjudicar les ajudes d'estudis i resoldre els dubtes i els conflictes que pogueren plantejar les persones beneficiàries d'aquestes en l'exercici de les seues funcions o les unitats administratives que els tutelen.  
  
Article 21. Protecció de dades  
Les dades personals de totes les persones interessades arreplegades durant el transcurs del procediment derivat d'aquesta convocatòria seran incloses en un fitxer automatitzat, en els termes i condicions que s'arrepleguen en la Llei Orgànica 15/1999, de 13 de desembre, de protecció de dades de caràcter personal, així com en el Reial Decret 1720/2007, de 21 de desembre, pel qual s'aprova el Reglament de desplegament de l'esmentada Llei Orgànica, i en l'Orde 3/2011, de 8 de novembre, de la Conselleria d'Hisenda i Administració Pública, per la qual es crea un fitxer de dades de caràcter personal denominat ajudes d'estudis per a pràctiques professionals. Els interessats podran exercir els drets d'accés, rectificació, cancel·lació i oposició, tot això de conformitat amb el que disposa l'article 5 de la Llei Orgànica 15/1999, de Protecció de Dades de Caràcter Personal.  
  
DISPOSICIÓ ADDICIONAL  
  
Única. Clàusula de no incidència pressupostària  
L'aprovació d'aquesta norma no comporta increment de despesa no pressupostat.  
  
DISPOSICIÓ FINAL  
  
Única. Entrada en vigor  
La present orde entrarà en vigor l'endemà de la seua publicació en el Diari Oficial de la Comunitat Valenciana.  
  
València, 8 de juny de 2016  
  
La consellera d'Habitatge, Obres Públiques i Vertebració del Territori,  
MARIA JOSÉ SALVADOR RUBERT  
  
  
ANNEX  
Barem per a l'avaluació dels mèrits personals en la concessió de les ajudes d'estudis per a la realització de pràctiques acadèmiques externes, curriculars i extracurriculars, a l'Institut Cartogràfic Valencià. D'acord amb el que disposa l'article 1.2 d'aquesta ordre, els òrgans concedents determinaran, expressament en cada convocatòria, els apartats del present barem que es consideren d'aplicació, en funció de l'objecte i finalitat de cada pràctica professional  
  
  
A. Expedient acadèmic:  
El màxim de puntuació que pot obtindre's en aquest apartat del barem estarà en funció dels diferents subapartats que s'incloguen en cada convocatòria.  
1. La puntuació assignada a l'expedient acadèmic coincidirà amb la nota mitjana, i donarà lloc a una valoració entre 5 i 10 punts.  
2. Altres títols acadèmics oficials que no constituïsquen un requisit per a la concessió. En aquest subapartat la puntuació màxima serà de 3 punts:  
Doctor: 2 punts  
Altres llicenciatures: 1 punt  
Altres graus: 1 punt  
Altres diplomatures: 0,50 punts.  
  
B. Coneixements de valencià:  
Quan en una convocatòria s'utilitzen alguns dels subapartats establits, la puntuació màxima que es podrà obtindre en aquest apartat serà com a màxim de 2,50 punts.  
1. Només es valoraran els certificats expedits o homologats per la Junta Qualificadora de Coneixements de Valencià, d??acord amb l'escala següent i es puntua exclusivament el nivell més alt acreditat:  
  
Oral: 0,25 punts  
Elemental: 0,50 punts  
Mitjà: 0,75 punts  
Superior:1,00 punt  
2. Especialitat de Correcció de Textos: 0,50 punts  
3. Especialitat en Llenguatge als Mitjans de Comunicació: 0,50 punts  
4. Especialitat en Llenguatge Administratiu: 0,50 punts  
  
C. Coneixement d'idiomes de la Unió Europea:  
Es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts. La puntuació màxima que es podrà obtindre per al conjunt dels idiomes i cursos acreditats serà d'1 punt.  
Només es valoraran els títols expedits per les escoles oficials d'Idiomes, universitats, ministeris o qualsevol organisme oficial acreditat. En el cas que el coneixement d'un idioma s'acredite per títol universitari i haja sigut valorat en l'apartat A.2 no es podrà computar també en aquest apartat.  
  
D. Coneixements addicionals:  
1. Experiència professional relacionada directament amb l'objecte de la beca, fins a 2 punts, i es computarà 0,10 per cada mes complet treballat.  
2. Cursos de formació relacionats amb l'objecte de la beca, fins a un màxim de 4 punts. Es valoraran els cursos de formació i de perfeccionament de duració igual o superior a 15 hores que hagen sigut cursats o impartits per l'interessat, d'acord amb l'escala següent:  
a) de 200 o més hores 3,00 punts.  
b) de 100 o més hores 2,00 punts.  
c) de 75 o més hores 1,50 punts.  
d) de 50 o més hores 1,00 punt.  
e) de 25 o més hores 0,50 punts.  
f) de 15 o més hores 0,20 punts.  
Els centres de formació que impartisquen cursos han de ser organismes oficials o centres reconeguts.  
  
E. Altres mèrits:  
Aquest apartat es valorarà amb un màxim de 2 punts. Els mèrits a valorar es concretaran en la corresponent convocatòria i es referiran als següents:  
1. Aquells relacionats amb l'objecte de la convocatòria que no es troben inclosos en la resta d'apartats (per exemple, en determinades convocatòries es podrà valorar els coneixements d'ofimàtica a nivell usuari ?processament de textos, fulls de càlcul, gestor de bases de dades, etc. o bé publicacions, articles en determinats mitjans, així com el coneixement d'altres idiomes no comunitaris i els cursos impartits, i es valorarà en aquest últim cas per una sola vegada i no sent susceptibles de ser valorades successives edicions d'un mateix curs).  
  
2. L'especialització acadèmica en matèries relacionades amb la convocatòria es valorarà entre 0 i 5 punts. Per especialització acadèmica s'entenen:  
a) Les assignatures relacionats amb la pràctica professional oferida. Es valorarà amb un màxim de 0,20 punts per assignatura.  
b) El títol acadèmic oficial de màster, que estiga relacionat amb la pràctica professional oferida. Es valorarà amb 1 punt.  
  
F. Entrevista:  
En el cas de convocar-se als candidats per a realitzar una entrevista, la valoració que s'atorgue en aquest apartat no podrà superar el 30 % de la puntuació màxima que es puga obtindre mitjançant la suma de la resta d'apartats que s'incloguen en la convocatòria, en la qual es concretaran els mèrits a valorar en aquest apartat.


Còpia Permalink ELI